Skoolprojek sorg vir ’n blink 2018 | News24
Skoolprojek sorg vir ’n blink 2018
Elke kind het ’n nuwe rugsak ontvang.
’n Groep Tafelsig-leerders begin dié skooljaar met splinternuwe skooldrag.
Dít is danksy ’n kleuterskool en ’n Stadswerker se omgee-projek.
Nadia Goliath, persoonlike assistent vir wyksraadslid Elton Jansen, en Ursula Peters, eienaar van die Mini Footsteps-kleuterskool en stigter van die Community Prayer Movement, het Vrydag en Woensdag pakkies met skoolbenodigdhede aan 51 kinders oorhandig. Die inisiatief vorm deel van hul Adopt A Child For School-projek, waar die gemeenskap die geleentheid gegee word om skool-items vir behoeftige kinders te koop.
Die items in vanjaar se geskenkpakke het ’n skoolsak, sokkies, skoene, ’n skoolbroek of -romp en ’n hemp ingesluit.
Gemeenskapslede het pakke geborg en toe die nood druk en daar nie genoeg skenkings inkom nie, het die radiostasie CCFM ook bystand verleen.
Die pakke sal Woensdag oorhandig word.
Deur dié inisiatief is daar ook ’n insiggewende praatjie vir die kinders gereël deur Childline. Dié kinderbystandsorganisasie het onder meer oor kindermishandeling gepraat en raad gegee oor wie om te kontak as die kinders in nood sou wees.
“Toe ons grootgeword het, was ons nie toegelaat om oor ons privaatdele te praat nie. Maar nou het ons nie meer ’n keuse nie. Ons moet ons kinders opvoed, want dit is die realiteit daarbuite,” sê Peters.
Goliath sê die inisiatief is dalk klein, maar dat hulle in die kinders se lewe belê. Sy hoop die inisiatief gee vir die kinders vleuels om die doktors en vlieëniers van die toekoms te word.